Forslag til RÅDETS BESLUTNING om bemyndigelse af Irland til i overensstemmelse med proceduren i artikel 8, stk. 4, i direktiv 92/81/EØF at anvende en differentieret punktafgiftssats for svovlfattig dieselolie og blyfri benzin

(forelagt af Kommissionen)

BEGRUNDELSE

1. Fremsættelse af anmodningen

Ved brev af 13. juni 2001, suppleret med yderligere oplysninger ved brev af 1. august, informerede Irland i overensstemmelse med artikel 8, stk. 4, i Rådets direktiv 92/81/EØF om harmonisering af punktafgiftsstrukturen for mineralolier [1] Kommissionen om sit ønske om at indføre en differentieret punktafgiftssats på dieselolie med svovlindhold på ikke over 50 ppm.

[1] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

Irland anfører, at den foreslåede nedsættelse af punktafgiften har til formål at beskytte miljøet, og navnlig at forbedre luftkvaliteten.

Punktafgiften skal efter planerne nedsættes med 0,06 IEP pr. liter dieselolie, der indeholder mindre end 50 ppm svovl. Denne nedsættelse vil komme alle brugere af dieselolie med et indhold af svovl på under 50 ppm til gode.

Foranstaltningen træder i henhold til afsnit 155 i finansloven for 2001 i kraft, når den har opnået Rådets godkendelse, og vil være gældende til den 31.12.2004. Det anslås, at de budgetmæssige omkostninger vil andrage 123,5 mio. IEP årligt.

De irske myndigheder mener ikke, at den pågældende foranstaltning kan anses som statsstøtte, da alle forbrugere på lige vilkår får gavn af foranstaltningen.

2. Kommissionens bedømmelse

I henhold til artikel 8, stk. 4, i Rådets direktiv 92/81/EØF om harmonisering af punktafgiftsstrukturen for mineralolie kan Rådet med enstemmighed på forslag fra Kommissionen tillade en medlemsstat at indføre supplerende punktafgiftsfritagelser eller -lempelser, hvis særlige hensyn taler herfor.

Ved breve af 13. juni og 1. august 2001 anmodede Irland om tilladelse til at anvende en differentieret punktafgiftssats for svovlfattig dieselolie (maks. 50 ppm) indtil den 31.12.2004. Foranstaltningen træder først i kraft, når den er godkendt af Rådet.

I overensstemmelse med bestemmelserne i direktiv 92/81/EØF er de øvrige medlemsstater blevet informeret om den irske anmodning.

Ovennævnte foranstaltning vil medføre, at de differentierede punktafgiftssatser på dieselolie i Irland herefter vil være som anført nedenfor:

>TABELPOSITION>

Den reducerede punktafgiftssats ligger dermed over Fællesskabets mindstesats fastsat i artikel 5 i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier [2].

[2] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

Kommissionen anerkender betydningen af skattemæssige incitamenter til fremme af anvendelsen af mere miljøvenlige brændstoffer, og efter en tilbundsgående undersøgelse har Kommissionen konstateret, at punktafgiftsnedsættelsen vil få generel karakter, dvs. at ordningen vil være gældende for enhver, der indkøber svovlfattig dieselolie i Irland.

Undtagelsesbestemmelsen har et miljømæssigt sigte, og der er ingen tvivl om, at foranstaltningen vil medvirke til at forbedre luftkvaliteten.

Kommissionen har noteret sig, at denne foranstaltning er tidsbegrænset, idet den kun vil være i kraft til og med den 31. december 2004, dvs. dagen før brugen af denne form for brændstof i henhold til Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie bliver obligatorisk [3].

[3] EFT L 350 af 28.12.1998, s. 58, direktiv om ændring af Rådets direktiv 93/12/EØF (EFT L 74 af 27.3.1993, s. 81).

Endelig noterer Kommissionen sig, at Rådet den 12. marts 2001 tillod Nederlandene at gennemføre en punktafgiftsdifferentiering for dieselolie med en maksimal ppm-værdi på 50 [4]. Endvidere har Rådet allerede i medfør af artikel 8, stk. 4, i direktiv 92/81/EØF givet sit samtykke til en undtagelsesbestemmelse for brændstoffer med en maksimal ppm-værdi på 50 i Tyskland [5] og Belgien [6].

[4] Rådets beslutning 2001/229/EF af 12.3.2001 (EFT L 84 af 23.3.2001).

[5] I henhold til beslutning 2000/283/EF af 10.4.2000 er det tilladt Tyskland fra og med den 1.11.2001 til den 31.12.2002 at anvende en differentieret punktafgiftssats for brændstoffer med et maksimalt svovlindhold på 50 ppm under forudsætning af, at forpligtelserne i Rådets direktiv 92/82/EØF af 19.10.1992 om indbyrdes tilnærmelse af punktafgiftssatserne for mineralolier, navnlig minimumssatserne for punktafgifter i artikel 4 og 5, overholdes.

[6] Rådets beslutning 2001/439/EF af 5.6.2001 (EFT L 155 af 12.6.2001).

3. Beslutning

I henhold til artikel 8, stk. 4, i Rådets direktiv 92/81/EØF foreslår Kommissionen hermed Rådet at træffe beslutning om at bemyndige Irland til til og med den 31. december 2004 at anvende en differentieret punktafgiftssats på maksimalt 0,076 EUR (0,06 IEP) pr. liter for svovlfattig dieselolie (maksimalt 50 ppm), der anvendes som brændstof.

I forbindelse med nedsættelsen af punktafgiftssatsen skal bestemmelserne i Rådets direktiv 92/82/EØF, navnlig bestemmelserne vedrørende minimumssatsen i artikel 5 overholdes.

Forslag til RÅDETS BESLUTNING om bemyndigelse af Irland til i overensstemmelse med proceduren i artikel 8, stk. 4, i direktiv 92/81/EØF at anvende en differentieret punktafgiftssats for svovlfattig dieselolie og blyfri benzin

(kun den engelske udgave er autentisk)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier, særlig artikel 8, stk. 4 [7],

[7] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

under henvisning til forslag fra Kommissionen, og

ud fra følgende betragtninger:

(1) I henhold til artikel 8, stk. 4, i Rådets direktiv 92/81/EØF kan Rådet med enstemmighed på forslag fra Kommissionen tillade enhver medlemsstat at fritage mineralolier for punktafgifter eller lempe disse, hvis særlige hensyn taler herfor.

(2) Irland har anmodet om tilladelse til at anvende en differentieret punktafgiftssats for svovlfattig dieselolie (maks. 50 ppm). Denne differentiering, der er indeholdt i afsnit 155 i finansloven for 2001, andrager 0,076 EUR (0,06 IEP) pr. liter. Efter foranstaltningens ikrafttræden vil den differentierede punktafgiftssats for dieselolie i Irland ligge på 325,2 EUR (256,1 IEP) pr. 1000 liter på almindelig dieselolie og 249,0 EUR (196,1 IEP) pr. 1000 liter for dieselolie med et maksimalt svovlindhold på 50 ppm.

(3) Efter foranstaltningens gennemførelse vil Irlands punktafgiftsniveau stadig ligge over Fællesskabets mindstesats på 245 EUR pr. 1000 liter som fastsat i artikel 5, i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier [8].

[8] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

(4) Den pågældende differentiering vil komme alle forbrugere af dieselolie med en maksimalværdi på 50 ppm til gode.

(5) Den svovlfattige dieselolie opfylder de miljømæssige tekniske specifikationer (maks. 50 ppm), som er fastlagt i Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie [9]. I overensstemmelse med bestemmelserne i artikel 4 i dette direktiv vil anvendelsen af dieselolie med en maksimalværdi på 50 ppm i princippet blive gjort obligatorisk fra og med den 1. januar 2005.

[9] EFT L 350 af 28.12.1998, s. 58, direktiv om ændring af Rådets direktiv 93/12/EØF (EFT L 74 af 27.3.1993, s. 81).

(6) Undtagelsesbestemmelsen har et miljømæssigt sigte, og der er ingen tvivl om, at foranstaltningen vil medvirke til at forbedre luftkvaliteten.

(7) De øvrige medlemsstater er blevet informeret om den irske anmodning.

(8) Ud fra de foreliggende oplysninger mener Kommissionen og samtlige medlemsstater ikke, at anvendelsen af en differentieret punktafgiftssats for svovlfattige brændstoffer vil medføre konkurrenceforvridning, der strider mod den fælles interesse, eller virke hæmmende for det indre marked.

(9) Denne beslutning foregriber på ingen måde udfaldet af statsstøtteprocedurer, der indledes i henhold til artikel 87 og 88 i traktaten, eller fritager medlemsstaterne for i henhold til artikel 88 i EF-traktaten at anmelde påtænkt anvendelse af statsstøtte.

(10) Kommissionen gennemgår med mellemrum fritagelser og nedsættelser med henblik på at sikre, at de ikke virker konkurrenceforvridende, at de ikke virker hæmmende på det indre marked, og at de ikke er i modstrid med Fællesskabets miljøpolitik.

(11) Inden denne beslutning udløber den 31. december 2004 kan Rådet på baggrund af forslag fra Kommissionen tage beslutningen op til fornyet overvejelse -

VEDTAGET FØLGENDE BESLUTNING:

Artikel 1

1. I overensstemmelse med artikel 8, stk. 4, i Rådets direktiv 92/81/EØF bemyndiges Irland hermed til at anvende en differentieret punktafgiftssats for svovlfattig dieselolie (maks. 50 ppm), der anvendes som brændstof, fra og med den 1. oktober 2001.

2. I forbindelse med denne punktafgiftsnedsættelse på maksimalt 0,076 EUR (0,06 IEP) pr. liter brændstof skal det påses, at bestemmelserne i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier [10], navnlig minimumssatserne i artikel 5, overholdes.

[10] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

Artikel 2

Den differentierede punktafgiftssats skal på lige vilkår være gældende for alle forbrugere, der i Irland indkøber dieselolie med en maksimalværdi på 50 ppm.

Artikel 3

Medmindre Rådet på baggrund af forslag fra Kommissionen tager situationen op til fornyet overvejelse tidligere end planlagt, udløber denne beslutning den 31. december 2004.

Artikel 4

Denne beslutning er rettet til Irland.

Udfærdiget i Bruxelles, den

På Rådets vegne

Formand